钦定古今图书集成/明伦汇编/家范典/第030卷 > 《柏堂诗》〈并序〉前人
## 钦定古今图书集成/明伦汇编/家范典/第030卷 > 《柏堂诗》〈并序〉前人

《柏堂》，为刘母熊夫人作也。夫人有淑德，年二十五而寡，守志不嫁。有子曰观，又贤，作堂以奉其母。请名于太史氏，谓之“柏堂” ，而作是颂。

郁彼北堂，言树其柏。其柏嶷嶷，维木之特。柏之始生，
于彼高陵。雨露其凝，金石其贞。柏之既成，凤臆鸾膺。
言树斯庭，霜雪是凭。雪霜浩浩，其柏矫矫。有美君子，
而弗偕老。其叶栾栾，其节桓桓。其居安安，永世式观。
“我堂既构，我柏既茂。天锡眉寿，保艾尔后。”